จี้รัฐแก้สินค้าผิดทางปล่อยพ่อค้าผูกขาด
ณรงค์ชัยอัดรัฐบาลแก้ปัญหาสินค้าราคาแพงไม่ถูกจุด แนะเลิกธงฟ้าแล้วหันมาแก้ปัญหาผู้ประกอบการบางรายมีอำนาจเหนือตลาด
20 มี.ค. 2555

ณรงค์ชัยอัดรัฐบาลแก้ปัญหาสินค้าราคาแพงไม่ถูกจุด แนะเลิกธงฟ้าแล้วหันมาแก้ปัญหาผู้ประกอบการบางรายมีอำนาจเหนือตลาด



ณรงค์ชัย
นายณรงค์ชัย อัครเศรณี ประธานกรรมการบริษัทหลักทรัพย์จัดการกองทุนเอ็มเอฟซี กล่าวว่า ภาพรวมเงินเฟ้อในเวลานี้ยังไม่น่าเป็นห่วง เพราะเงินเฟ้อทั่วไปอยู่ที่ไม่เกิน 4%  แม้ปัญหาราคาสินค้าแพงเกิดขึ้นจริง แต่ยังอยู่ในสินค้ากลุ่มอาหาร และพลังงาน ขณะที่ของใช้ทั่วไป อาทิ เสื้อผ้า เฟอร์นิเจอร์ ราคายังไม่ปรับขึ้น ซึ่งรัฐบาลควรดูแลอย่างใกล้ชิดไม่ให้ราคาสินคาแพงขยายเป็นวงกว้าง 
นอกจากนี้  ปัจจัยเรื่องราคาน้ำมัน รวมถึงการปรับขึ้นค่าแรงขั้นต่ำ 300 บาท นำร่องใน 7 จังหวัดวันที่ 1 เม.ย.นี้ จะส่งผลกระทบให้ราคาสินค้าแพงขึ้นอีก โดยเฉพาะในระยะสั้น หลังจากนั้นผู้ประกอบการจะปรับตัวได้ ด้วยการเลิกจ้างคนงานและนำเข้าเครื่องจักรมาผลิตแทน
นายณรงค์ชัย กล่าวว่า การแก้ปัญหาราคาสินค้าแพงของกระทรวงพาณิชย์ด้วยการจำหน่ายสินคาราคาถูกผ่านโครงการธงฟ้า ถือเป็นการแก้ปัญหาที่ปลายทาง และไม่มีประโยชน์ เพราะไม่ช่วยให้ของถูกลงได้ แต่ควรใช้กฏหมายที่มีอยู่มาดำเนินการกับผู้ประกอบการที่มีอำนวจเหนือตลาด ทำให้ผูกขาดราคาสินค้า
ส่วนการที่รัฐบาลออกมายืนยันว่าราคาสินค้าในช่วงนี้ถูกกว่าช่วงเดียวกันของปีก่อนซึ่งเป็นสมัยที่พรรคประชาธิปัตย์เป็นรัฐบาลนั้น ถือเป็นการเปรียบเทียบกับสินค้าบางประเภทที่ราคาถูกกว่า แต่ไม่ได้เทียบกับสินค้าที่มีราคาแพงกว่า